巴斯克話

巴斯克話，係巴斯克地區嘅地方語言，係目前歐洲屈指可數嘅孤立語言之一。巴斯克話喺未有印歐語系嗰陣已經存在，有幾千年歷史。喺古代同中世紀，巴斯克種族攬括範圍大過而家嘅Euskal Herria地區。

巴斯克話有8種地區方言同24種亞方言，1968年開始有咗euskara batua。直至2017年嘅數據，有大概70萬人用緊巴斯克話，佔咗巴斯克地區人口嘅35%。巴斯克話曾經試過畀西班牙嘅獨裁者佛朗哥打壓，佢喺統治期間強推西班牙語，禁止啲人用包括巴斯克話在內嘅其他語言。

巴斯克地區各省每年都慶祝巴斯克話日，呢日會有唔少人參加戶外長跑，透過活動籌款扶助一啲用巴斯克話教學嘅私立學校。